Василь Мудри

**Василь Мудри** (*13. марец 1930—†22. юлий 2016), наставнїк, писатель и културни творитель. 

## Биоґрафия
Василь Мудри народзени  у Дюрдьове, Сербия, 13. марца 1930). Оцец Данил (1907-1974) и мац Мария, народзена Полдруги (1906-1993) мали двойо дзеци, сина Василя и дзивче Наталию (1936). Василь Мудри основну школу од I-VI класу закончел у Дюрдьове (1937-1943), два класи гражданскей школи у Новим Садзе (1943-1944), а трецу и штварту класу нїзшей ґимназий у Руским Керестуре (1945-1946). После положеней малей матури уписал ше до учительскей школи хтору закончел у Сримских Карловцох (1946-1950). Познєйше попри роботи (позарядово) закончел Висшу педаґоґийну школу - русийски язик у Шабцу (1968).  

Василь Мудри бул оженєти зоз  учительку Меланию нар. Планчак (Руски Керестур, 1933) зоз хтору мали двойо дзеци - дзивку Меланию (1958) и сина Бориса (1965). 

Жил и робел у Шидзе, дзе и умар 22. юлия 2016. року. Поховани є на Руским теметове у Шидзе.

## Педаґоґийна и новинарска робота
После законченей учительскей школи Василь Мудри почал робиц у Редакциї новинох *Руске слово* у Руским Керестуре як новинар и редактор дзецинского часопису *Пионирска заградка*. Два роки познєйше преподавал руски язик у Основней школи у Дюрдьове (1953-1955). После того ознова преходзи до *Руского слова* у Руским Керестуре (1955-1960), же би ше 1960. року (зоз фамелию) преселєл до Сриму дзе од 1960. по 1962. рок, перше робел як учитель у Дзецинским (покраїнским) шпиталю за ТБЦ на Принциповцу, а после того як наставнїк русийского и руского язика у Основней школи *Йован Йованович Змай* у Соту (1962–1981) дзе штири роки бул и директор школи. Од 1981. по одход до пензиї 1991. року робел у Основней школи *Сримски фронт* у Шидзе як наставнїк русийского язика. Источашнє преподавал и руски язик як мацерински руским школяром.               
               

## Активносци у рамикох Дружтва за руски язик, литературу и културу.
Василь Мудри бул єден зоз сновательох Дружтва за руски язик, литературу и културу 1970. року у Новим Садзе и його перши подпредсидатель и други по шоре, такой после шмерци Миколи М. Кочиша (1928-1973) предсидатель (1973-1974) року, а тиж и длугорочни предсидатель Подружнїци, тераз Секциї Дружтва у Шидзе. Окремну усиловносц у науковей дїялносци Дружтва уложел на пририхтованю *Сербско-руского словнїка*. У периодзе од 1973. по 1975. рок робел на ексцерпциї рускей лексики. За руски словнїк обробел шейсц букви  – Ж, З, И, Л, ЛЬ и М – вєдно 12 000 одреднїци, хтори обявени - I том 1995 и II том 1997. року.

## Литературна робота
Василь Мудри свою першу писню, под назву *Нашей ґимназиї* обявел 21. децембра 1945. року у новинох *Руске слово* (Руски Керестур). Писал писнї за дзеци, писнї за одроснутих як и литературни прикази и школски учебнїки. Писнї му обявйовани на вецей язикох: сербским, словацким, мадярским румунским, македонским и українским язику. Обявени му коло 300 писнї (стихи) за дзеци и вецей як 70 за одроснутих. Заступени є у шлїдуюцих антолоґийох: *Антолоґия поезиї*, Руске слово, Руски Керестур, 1963; *Антолоґия дзецинскей поезиї*, Руске слово, Руски Керестур, 1964; Ирина Гарди Ковачевич, *Облак на верху тополї*, антолоґия дзецинскей поезиї, Руске слово, Нови Сад, 1990 и Светислав Ненадович, *Међе певања*, антологија шидских песника, Шид 1994.  

Василь Мудри автор двох кнїжкох писньох за дзеци *Подшнїжнїки викукую*, писнї за дзеци, Руске слово, Нови Сад, 1973; и *Будзенє яри*, писнї за дзеци, Руске слово, Нови Сад, (2014). 

Василь Мудри писал и тексти на хтори му компоновани понад 20 композициї хтори виводзени на *Червеним пупчецу* (у рамикох Фестивалу култури *Червена ружа* у Руским Керестуре), потим Фестивалу *Ружова заградка* у Новом Садзе, радийских емисийох итд. У Шидзе, на тим планє сотрудзовал зоз композитором Славком Загорянского (Бачинци, 1947).

Вшадзи дзе у школох робел як просвитни роботнїк Василь Мудри порушовал  роботу литерарних секцийох у рамикох хторих ше зявйовали нови мена младих писательох, медзи хторима Амалия Балоґ-Ґерлах и Янко Грубеня (Дюрдьов), Нада Роман (Бикич Дол), а замеркована була и його робота зоз рецитаторами основних школох у Шидзе: Снежану Чордаш, Весну Цирба, Наду Хромиш, Сладяну Румпли итд.
              
## Робота на учебнїкох и наукова дїялносц
Василь Мудри составел дзевец наслови читанкох, учебнїкох и школских лектирох за наставу руского язику у основним образованю. Єдна читанка у коавторстве зоз др Яковом Кишюгасом, як и други наслови од 1951. по 2005. рок дожили 21 виданє. Попри того бул рецензент 20 читанкох, учебнїкох, лектири, романох и референт 11 учебнїкох, як и лектор числених руских виданьох.

## Литературни огляднуца
У вязи зоз литературну роботу Василя Мудрого др Юлиян Тамаш думаня же Василь Мудри зоз своїм интересованьом за збуваня у руским литературним живоце дал значне доприношенє розвиваню свидомосци о потреби пестованя уметнїцкого слова у рускей литератури. Др Тамаш Василя Мудрого видзи насампредз як дзецинского писателя чийо стихи разумлїви широкому кругу читательох, полни полєту и одушевия, окреме стихи обнови и вибудови у повойновим периодзе.  

Владимир Костелник наглашовал же тематика писньох за дзеци Василя Мудрого блїзка и актуална каждей ґенерациї дзецох окреме такволаного другого ступня возросту, односно тим хтори прекрочели праг школских дзверох и хтори ше воспитую же би почитовали родичох, наставнїкох, школу, природу. Владимир Костелник, тиж наглашовал же ше стихи Василя Мудрого лєгко читаю бо им ритем чечни, а лєгки су и за рецитованє и паметанє.      

### Награди
Василь Мудри за свою педаґоґийну, литературну и културно-уметнїцку роботу приял вецей награди медзи хторима: припознанє у обласци образованя и култури  Републики Србиї "25 мај" (1970) и "Златна значка" (1980), як и войводянску награду з обласци школства "Партизански учитель" (1990).   

## Тексти за композициї

## Литература
* др Јулијан Тамаш, *Русинска књижевност*, Матица српска, Нови Сад, 1984, 188-189;

* др Юлиян Тамаш, *Поет Василь Мудри*, *Литературне слово*, Руске слово, Нови Сад, VI 1979, 6; 

* Янко Рац, *Приручнїк дзецинского живота,* *Шветлосц*  IX, Руске слово, Нови Сад, 1973, 4, 430-432;

* Владимир Костелник, *Подшнїжнїки викуку* - поезия за дзеци, *Нова думка,* III, Вуковар, 1774, 69-71;

* Штефан Гудак, *70 роки живота и 55 роки творчей културно-уметнїцкей роботи - Василь Мудри (1930),* *Studia ruthenica* 7, Нови Сад, 1999-2000, 119-123;

* Владимир Дїтко, *Шейсц децениї творчосци Василя Мудрого - учитель и писатель цали роботни вик,* Руске слово 32, Нови Сад, 12. 08. 2005,9.

* Сенка Славчев, *75 роки народзеня и 60 роки културно-уметнїцкей роботи Василя Мудрого,* *Studia ruthenica* 11, Нови Сад, 2006, 135-137.

* *Библиоґрафия Руснацох у Югославиї 1918-1980,* Матица сербска, Нови Сад, 1990, 380;

* Василь Мудри: *О роботи на Сербско-руским словнїку,* *Studia ruthenica* чис. 5 (18) 1996-1997,  б. 56
* *Руски християнски календар* 2017. рок, бок 204 
## Вонкашнї вязи
* Ирина Папуґа: ''Василь Мудри и його соструднїцтво зоз Славком Загорянским на планє компонованя руских шпиванкох'', *Studia ruthenica* чис. 12 (25), 2007, б.148-151.

* Василь Мудри (1930–2016), наставнїк, писатель и културни творитель, *Studia ruthenica* чис. 22 (35), 2017, б. 159

 
Катеґория:Руснаци у Сербиї
Катеґория:Учителє
Катеґория:Наставнїки
Катеґория:Писателє
Катеґория:Поета
Катеґория:Дїяче у култури
Катеґория:13. марец
Катеґория:Народзени 1930
Катеґория:22. юлий
Катеґория:Умарли 2016